BJCเร่งกำไรลงทุนกดพี/อียันไม่เพิ่มทุน
BJC ไม่ค่อยปลื้มราคาหุ้นพุ่งลิ่ว ดันพี/อีแตะ 58 เท่า เร่งสร้างกำไรหวังกดพี/อีใกล้อุตสาหกรรม 40 เท่า เล็งลงทุนอีก 1 หมื่นล้านบาท
7 ก.พ. 2556

BJC ไม่ค่อยปลื้มราคาหุ้นพุ่งลิ่ว ดันพี/อีแตะ 58 เท่า เร่งสร้างกำไรหวังกดพี/อีใกล้อุตสาหกรรม 40 เท่า เล็งลงทุนอีก 1 หมื่นล้านบาท 
นายอัศวิน เตชะเจริญวิกุล กรรมการผู้จัดการใหญ่และประธานเจ้าหน้าที่บริหาร บริษัท เบอร์ลี่ ยุคเกอร์ (BJC) เปิดเผยว่า ราคาหุ้นของบริษัทขณะนี้ที่ปรับตัวเพิ่มขึ้นมาจากหลายๆ ปัจจัยด้วยกัน ทั้งเป็นไปตามทิศทางตลาดหุ้นไทยที่ปรับตัวสูงขึ้น และนักลงทุนคาดหวัง BJC จะได้รับประโยชน์จากการที่ทางกลุ่มทีซีซีในฐานะบริษัทแม่ เข้าไปซื้อกิจการในภูมิภาคนี้ และดันให้อัตราราคาต่อกำไรสุทธิต่อหุ้น (พี/อี) ขณะนี้ขึ้นมาอยู่ที่ระดับ 58 เท่า สูงกว่าค่าเฉลี่ยของกลุ่มพาณิชย์ ซึ่งอยู่ที่ 39 เท่า 
ทั้งนี้ ค่าพี/อีที่ปรับเพิ่มสูงได้สร้างแรงกดดันให้กับฝ่ายบริหารของบริษัทต้องพยายามเร่งสร้างกำไรให้เติบโตไปตามความคาดหวังของผู้ลงทุน และต้องการให้ค่าพี/อีของบริษัทลดลงมาให้อยู่ในระดับเดียวกับพี/อีเฉลี่ยของกลุ่มพาณิชย์ โดยขณะนี้ฝ่ายบริหารยังอยู่ระหว่างจัดทำแผนธุรกิจของปี 2556 คาดว่าจะนำเข้าเสนอคณะกรรมการบริษัทภายในเร็วๆ นี้ แต่ในเบื้องต้นคาดหวังว่ายอดขายจะมีการเติบโตในอัตรา 15% จากปีที่ผ่านมา 
สำหรับแผนการลงทุนนั้นทาง BJC ประเมินว่าในระยะ 5 ปีข้างหน้า นับตั้งแต่ปี 2555-2560 จะมีการลงทุนในระดับ 1 หมื่นล้านบาท งบดังกล่าวเพื่อนำไปใช้ในการขยายกำลังการผลิตในธุรกิจที่มีอยู่ เช่น กลุ่มผลิตภัณฑ์กระดาษชำระ ขยายสายกำลังการผลิตกระป๋อง และเงินลงทุนดังกล่าวไม่นับรวมแผนการเข้าซื้อกิจการแต่อย่างใด
ส่วนแหล่งที่มาของเงินในการลงทุนจะอาศัยเงินกู้เป็นสำคัญมากกว่าจะให้ความสำคัญกับการพิจารณาเพิ่มทุน แม้ว่าราคาหุ้นในขณะนี้จะปรับตัวเพิ่มขึ้นมาก็ตาม เนื่องจากเห็นว่าการจะเพิ่มทุนควรจะมีเหตุผลสนับสนุนที่เหมาะสมมากกว่านี้ 
นอกจากนี้ บริษัทมีกำไรก่อนหักภาษีและค่าเสื่อม (อีบิตดา) ในแต่ละปีในระดับสูง ประมาณ 5,000-6,000 ล้านบาท กระแสเงินสดมีความคล่องตัว และเอื้อต่อการกู้เงิน 
นายอัศวิน ยังกล่าวถึงแผนค้าปลีกว่า BJC ยังมีความสนใจในธุรกิจดังกล่าวเพื่อจะได้ต่อยอดในธุรกิจที่มีอยู่ คาดว่าใน 5 เดือนข้างหน้าคงจะได้เห็น เพราะจะทำภายใต้ตราสินค้าของตัวเอง โดยจะเริ่มต้นเปิดสาขาทดลองตามหัวเมืองใหญ่ไม่กี่สาขา เป็นร้านขายยาที่มีแนวคิดให้ความสำคัญกับสุขภาพ